Grot meer as 45 000 jaar terug bewoon | Oudtshoorn Courant
Grot meer as 45 000 jaar terug bewoon
OUDTSHOORN NUUS - Hilda Boshoff, bestuurder van die CP Nel-museum se argiewe, vertel dat daar nie eens se-kerheid is oor wie die Van Zyl was aan wie die ontdekking van die Kango-grotte in 1780 toegeskryf word nie.
Volgens die algemene mite is die Kango-grotte eerste verken deur `n plaaslike boer genaamd Jacobus van Zyl. Die eerste saal in die Grotte is dan ook na Van Zyl vernoem.
Navorsing kon egter nog nie 'n Van Zyl in die omgewing rondom die 1770's opspoor nie.
"Hoeveel Van Zyls is daar nie wat vir 'n ieder en elk vertel dat dit sý oupa of oupagrootjie was wat die grotte ontdek het nie?" het Boshoff hierdie week by navraag geantwoord. "Baie mense het nie meer die vaagste benul van hoe ver terug 1780 is en hoeveel geslagte in daardie tydsverloop kan inpas nie."
Volgens Boshoff het 'n Khoi-bokwagter, wat in naslaanwerke bekend staan as Klaas Windvogel, moontlike die grotte se bestaan aangemeld.
Boshoff het ook verduidelik dat die naaste administratiewe sentrum in 1780 in Tulbagh geleë was, wat dalk verduidelik waarom die identiteit van die eerste ontdekker nog nie vasgestel kon word nie.
Ook Hein Gerstner, bestuurder van die Kango-grotte gee te kenne dat die waarheid in hierdie geval ontwykend blyk te wees. "Die ontdekking van die grotte is aan 'n bepaalde karakter asook 'n datum, 11 Julie 1780 gekoppel. Dit word egter nie deur navorsing gestaaf nie. Selfs die slaaf, wat deur mondelingse vertellinge oorgedra is, het 'n naam. Of Klaas egter van Khoina oorsprong was, of selfs van Maleisië of Madagaskar, waar baie kalksteen en grotte is en hy dié verskynsels sou herken, weet ons nie.
Wat ons wel weet is dat baie slawe per huishou-ding aangeteken is op die eerste leenplase van die vryburgers. Dit is ietwat ongekend onder arm vryburgers, veral gesien in die lig dat die beste leenplase lankal reeds uitgedeel is en diegene in die Kango maar moes vat wat 'beskikbaar' was."
Gerstner het vertel dat die beste en bewese datum van ontdekking tot sover as 80 000 terug gevoer kan word na die voorsate van die uitgestorwe Kaapse !Kung (San). "Die Koina/Khoi het sowat 2000 jaar gelede in Suidelike Afrika aangekom met skaap en beeste. Die nasate wat die Kango-grot bewoon en ontdek het was waarskynlik afkomstig van die vroeë moderne mense wat by Pinnacle Point, Blombos en Klasies Riviermond gewoon het. Dit, in kort, dan ook die geskiedenis wat ons aan ons besoekers vertel. Die oudste datums van bewoning van die Kango-grotte strek tot in die SA Middelsteentyperk (tussen 45-80 000) jaar terug. Dit is lank voor die Westerse beskawings ontstaan het."
Posted on: 08:00 Sat, 12 October 2013